Up-301/04, U-I-158/04
Natisni
Opravilna št.:
Up-301/04, U-I-158/04
Datum odločitve:
3. 6. 2004
ECLI:
ECLI:SI:USRS:2004:Up.301.04
Akt:
Ustavna pritožba zoper opomin Kmetijsko gozdarske zbornice Slovenije št. 400245 z dne 10. 3. 2004 in zoper odgovor Kmetijsko gozdarske zbornice Slovenije št. 400349 z dne 2. 4. 2004

Zakon o Kmetijsko gozdarski zbornici Slovenije (Uradni list RS, št. 41/99 in 25/04) (ZKGZ)
Izrek:
Ustavna pritožba zoper opomin Kmetijsko gozdarske zbornice Slovenije št. 400245 z dne 10. 3. 2004 in zoper odgovor Kmetijsko gozdarske zbornice Slovenije št. 400349 z dne 2. 4. 2004 se zavrže.

Pobuda za začetek postopka za oceno ustavnosti Zakona o Kmetijsko gozdarski zbornici Slovenije (Uradni list RS, št. 41/99 in 25/04) se zavrne.
Evidenčni stavek:
Ustavna pritožba ni dopustna, če izpodbijani akt po svoji vsebini ni posamični akt, s katerim bi bilo odločeno o kakšni pravici ali obveznosti pritožnika.
Ustavno sodišče zavrne pobudo kot očitno neutemeljeno, če pobudnik v svoji (novi) pobudi ne navaja razlogov, ki jih Ustavno sodišče ne bi presojalo že v svoji predhodni odločitvi o ustavnosti določb izpodbijanega splošnega akta.
Geslo:
1.4.52.1 - Ustavno sodstvo - Postopek - Procesne predpostavke v postopku ustavne pritožbe - Akt, ki ne more biti predmet ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.

1.5.51.1.5.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena - Ker je bilo o zadevi že odločeno, pa ni novih argumentov.
Pravna podlaga:
Člen 50.1, 55.1, 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov, ustavna pritožba
Vrsta akta:
posamični akt
Datum vloge:
30. 4. 2004
Vrsta odločitve:
sklep
Vrsta rešitve:
zavrženje
Dokument:
US23549
Up-301/04
U-I-158/04
3. 6. 2004
SKLEP
Ustavno sodišče je v postopku za preizkus ustavne pritožbe in v postopku za preizkus pobude A. A. in B. B., obeh iz Ž., ki ju zastopa Viktor C. C. iz Z., na seji dne 3. junija 2004 sklenilo:
1. Ustavna pritožba zoper opomin Kmetijsko gozdarske zbornice Slovenije št. 400245 z dne 10. 3. 2004 in zoper odgovor Kmetijsko gozdarske zbornice Slovenije št. 400349 z dne 2. 4. 2004 se zavrže.
2. Pobuda za začetek postopka za oceno ustavnosti Zakona o Kmetijsko gozdarski zbornici Slovenije (Uradni list RS, št. 41/99 in 25/04) se zavrne.
Obrazložitev
A.
1. Pritožnika vlagata ustavno pritožbo zoper v izreku opredeljeni pisanji Kmetijsko gozdarske zbornice Slovenije, poslani zaradi neplačanega zborničnega prispevka. Navajata, da drugih pravnih sredstev nista vložila, tudi zato ne, ker menita, da je sama obveznost združevanja in plačevanje zborničnega prispevka na podlagi Zakona o Kmetijsko gozdarski zbornici Slovenije (v nadaljevanju ZKGZ) v neskladju s členi 1, 2, 3, 14, 15, 16, 21, 34, 35, 42 (drugi odstavek), 44, 67 in 147 Ustave. Zato Ustavnemu sodišču predlagata ponovno oceno ustavnosti, saj je že sprejeta odločitev izpodbijano ureditev presojala le z vidika pravice do združevanja in ne z vidika pravice do nezdruževanja. Zatrjujeta, da gre za nedemokratično sprejet zakon, saj člane prisilno združuje, ne da bi jim ob tem omogočal sodelovanje. Ker naj bi bil obvezni prispevek predpisan na podlagi premoženjskega stanja nepremičnin, naj bi šlo hkrati še za dvakratno obdavčenje nepremičnin. Zato predlagata, naj Ustavno sodišče odloči, ali je takšno obdavčenje sploh možno.
B.
2. Skladno s prvim odstavkom 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko ustavno pritožbo vloži, kdor meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena človekova pravica in temeljna svoboščina. Glede na to, da izpodbijani pisanji po svoji vsebini nista posamična akta iz 50. člena ZUstS, s katerima bi bilo odločeno o kakšni pravici ali obveznosti pritožnikov, ustavna pritožba zoper njiju ni dopustna. Zato jo je Ustavno sodišče zavrglo.
3. Pobudo za začetek postopka za oceno ustavnosti ZKGZ pa je kot neutemeljeno zavrnilo. Ustavno sodišče je namreč ustavnost združevanja v Kmetijsko gozdarsko zbornico in plačevanja članarine že presojalo in z odločbo št. U-I-283/99 z dne 20. 3. 2003 (Uradni list RS, št. 33/03 in 67/03 - popr. in OdlUS XII, 19) odločilo, da ne gre za neskladje z Ustavo. Drugačne odločitve na podlagi pavšalnih zatrjevanj, ki ne navajajo razlogov, ki bi kazali na ustavno spornost ureditve, ni pričakovati. Tudi zato ne, ker je Ustavno sodišče prav tako že odločilo, da se različni načini obdavčevanja glede na subjekt oziroma objekt obdavčevanja med seboj ne izključujejo in so v okviru enotnega davčnega sistema lahko večkratno obdavčeni (odločba št. U-I-299/96 z dne 12. 12. 1996, Uradni list RS, št. 5/97 in OdlUS V, 177).
C.
4. Ustavno sodišče je sprejelo ta sklep na podlagi prvega odstavka 55. člena v zvezi s prvim odstavkom 50. člena ZUstS in drugega odstavka 26. člena ZUstS ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić